'Geen sopkombuis, dankie,' sê inwoners | George Herald
'Geen sopkombuis, dankie,' sê inwoners
Thursday, 12 November 2015, 07:08
Ontevrede inwoners en hul kinders: Voor van links is Virgineë Demas, Meogyn Muller (6) en sy ma Gwendolene, Heinrich Armstrong (11) en sy ma Fransina, Emelda Mlandlo en Kay Muller (18 maande), Irene Boesak, Lettie Blaauw, Klong Marrais en (heel voor) Ella Marrais.
GEORGE NUUS - 'n Groep inwoners van Maraiskamp het hulle misnoeë uitgespreek oor 'n plaaslike pastoor se planne om 'n sopkombuis in die area te begin.
Van die ontevredenes is ook van mening dat die pastoor se optrede misleidend was, omdat die kinders onder die indruk was dat hulle lekkergoed gaan kry toe daar sop en brood uitgedeel is.
'n Artikel oor pastoor Lettie September en die buurtwag se nuwe onderneming vir die gemeenskap is op 29 Oktober bl. 32 in die George Herald gepubliseer. Die area ter sprake is munisipale grond waarvan September se nie-winsgewende organisasie New Born Ministries gebruiksreg het vir gemeenskapsprojekte. Die buurtwag was tot onlangs onder haar organisasie geaffilieer.
"Sy het nie gesê die koerant gaan daar wees en dat hulle gaan sop uitdeel nie," het Emelda Mlandla, 'n woordvoerder vir die ongelukkiges, gesê.
"Die kinders het gedink hulle kry party packs. Ons kinders ly nie honger nie, ons sorg goed vir hulle."
Volgens Mlandla is daar reeds genoeg sopkombuise in die omgewing, en sal die ligging van September se beoogde sopkombuis net ongewenste elemente van buite lok. Mlandla woon skuins oorkant die area wat aangewend sou word vir 'n sopkombuis, sentrale punt vir die buurtwag en as kinderspeelplek.
Ofskoon die sopkombuis 'n vlieg in die salf is, is die gemeenskap dit eens dat dit die ideale plek is om 'n buurtwag vanaf te bedryf. "Ons wil ook graag 'n polisie substasie hier hê," het Mlandla gesê.
By navraag het September gesê dat haar organisasie - en nie syself nie - die perseel gaan gebruik vir 'n speelarea vir kinders waar hulle ook 'n ligte maaltyd gegee sal word en waar die buurtwag saans kan saamkom.
"As geregistreerde NPO (nie-winsgewende organisasie) dryf die welstand van die gemeenskap en die kinders my en die organisasie ten alle tye. Verder is die huidige buurtwag wat onder die NPO besonderhede funksioneer nie meer deel van die organisasie nie en sal ek met die polisie in gesprek tree oor die weg vorentoe om die gemeenskap te help beveilig deur 'n erkende buurtwag struktuur," het sy gesê.
September het by 'n vorige geleentheid gesê dat die kinders die sop-en-brood geleentheid verwar het met haar Kerspartytjie-projek, waarvoor sy vir die kinders geskenke insamel.
Raadslid Tertuis Simmers het ook sy mening oor die voorval gelig: "Dit is hartverskeurend dat wanneer 'n gemeenskapsorganisasie vanuit Maraiskamp die mense wil ophef na 'n beter kwaliteit van lewe, sekere elemente in daardie gemeenskap nie sulke vooruitgang wil sien nie.
"As die verantwoordelike raadslid, toegewys in die gemeenskap, sal ek binnekort met al die rolspelers vergader om die weg vorentoe te bespreek vir daardie perseel, maar ook om die gemeenskap saam te snoer."
"Kyk hoe spekvet en gesond is sy," verwys Emelda Mlandla na die babadogtertjie, Kay Muller (18 maande) in haar arms. Foto's: Michelle Pienaar